SKRIFTLIG FORESPØRGSEL E-3373/02

af Jonas Sjöstedt (GUE/NGL) til Kommissionen

(27. november 2002)

Om: Videoamatørers ret til at redigere videoer

Fra begyndelsen af oktober 2002 er det tyske toldvæsen (ifølge oplysninger med Kommissionens velvilje) begyndt aktivt at begrænse videoamatørers ret til at kunne redigere videoer.

Så godt som alle videokameraer, som importeres i EU-landene, omprogrammeres af producenten, dvs. EU-amputeres. Et videokamera, som ikke er EU-amputeret, pålægges ved importen til EU en straftold på ca. 10 procent. Borgerne i EU hindres dermed i at redigere deres videoer på en computer. I løbet af fem år er en helt ny industri opstået i EU-landene for at gøre videokameraerne demokratiske på ny. Det påstås nu, at Kommissionen deltager i bekæmpelsen af denne industri.

Er det rimeligt, at videokameraer, som ikke er EU-amputeret, pålægges en næsten 10 procent højere toldsats end dem, der er EU-amputeret? Er der nogle planer om at ændre toldsatsen?

Svar afgivet på Kommissionens vegne af Frederik Bolkestein

(9. januar 2003)

I den fælles toldtarif(1) findes der to underpositioner for videokameraer (andre end stillbillede videokameraer og digitalkameraer): den ene underposition (KN-kode 8525 40 91, toldsats 4,9 %) omfatter kameraer, kun til optagelse af lyd og billeder med fjernsynskameraet og den anden (KN-kode 8525 40 99, toldsats 14 %) omfatter andre varer.

Brugere af videokameraer har gjort Kommissionen opmærksom på, at der findes både ikke-modificerede og modificerede videokameraer på markedet, og har anmodet den om at tage dette forhold op til overvejelse.

Ved import tariferes videokameraer i overensstemmelse med den funktion, de har, på grundlag af en vurdering af varens fysiske egenskaber. Således har modificerede videokameraer det nødvendige hardware til at optage eller gengive lyd og andre billeder end dem, der er taget af fjernsynskameraet selv. Følgelig tariferes de under pos. 8525 40 99. I 2002 blev der offentliggjort en forklarende bemærkning til den kombinerede nomenklatur(2) for at klarlægge situationen i den forbindelse. Der anvendes samme praksis i hele EU.

De pågældende toldsatser er resultatet af den almindelige overenskomst om told og udenrigshandel (GATT) og af WTO-forhandlingerne om informationsteknologiaftalen (ITA) efter Uruguay-runden og afspejler en rimelig balance mellem, hvad EU fik tildelt, og hvad EU kunne tilbyde i form af markedsadgang.

Mange WTO-medlemmer, også EU, er parter i ITA. Det er værd at understrege, at de fleste ITA-deltagere var imod, at forbrugereletronik (såsom digitalvideokameraer) blev indføjet i aftalen. Resultatet var, at ITA fokuserede på afskaffelse af told på de vigtigste IT-produkter.

Det er imidlertid Kommissionens opfattelse, at de nuværende multilaterale handelsforhandlinger (Doha-runden) skal være omfattende og vedrøre alle industriprodukter, uden at visse produkter er undtaget på forhånd. I forbindelse med forhandlingerne har EU foreslået, at tolden mindskes stærkt, også for de pågældende produkter. Resultatet vil afhænge af, hvilke bestemmelser WTO-partnerne bliver enige om for at opnå en tilfredsstillende balance af indrømmelser.

(1) Toldsatserne for 2002 er offentliggjort i EFT L 279 af 23.10.2001.

(2) EFT C 256 af 23.10.2002.